डेविड एटनबरो द्वारा प्रस्तुत
निस्संदेह रूप से, सबसे उल्लेखनीय जानवरों में से एक जो कभी अस्तित्व में रहा है,
और निश्चित रूप से जो सबसे प्रसिद्ध जानवरों में से एक है, वह है डायनासॉर।
टिरेनासॉरस रेक्स।
एक ऐसा जानवर जो हम सबकी कल्पना को पंख लगा देता है।
यह किस तरह का जानवर था?
वह दिखता कैसा था? वह रहता कैसे था?
अब, वैज्ञानिक अनुसंधान ने ऐसे सवालों का जवाब दे दिया है।
और केवल टी. रेक्स के बारे में ही नहीं,
बल्कि अन्य प्रजातियों के बारे में भी जो इसके साथ रहती थीं।
और नवीनतम इमेजिंग तकनीक की मदद से हम उन सभी का जीवंत चित्रण कर सकते हैं।
पृथ्वी ग्रह, छह करोड़ साठ लाख साल पहले।
आकाश, उड़ने वाले दैत्यों से भरा हुआ है।
इन समुद्रों की गहराइयों में विशालकाय सरीसृप गश्त करते हैं।
और भूमि पर, तमाम प्रकार के डायनासॉर,
जीवित रहने के लिए संघर्ष कर रहे हैं।
अब हम एक ऐसी दुनिया के बारे में बहुत कुछ जानते हैं जिस पर कभी डायनासॉर राज करते थे।
यह उनकी कहानी है।
प्रीहिस्टोरिक प्लैनेट
तट
महान अंतर्देशीय समुद्र के दक्षिणी किनारे
जो उत्तरी अमेरिका को विभाजित करते हैं।
और ज़मीन के सबसे बड़े शिकारी के पैरों के निशान।
टिरेनासॉरस रेक्स तैर रहा है।
खोखली, हवा से भरी हड्डियाँ और पीछे के शक्तिशाली पैर
टी. रेक्स को बहुत कुशल तैराक बनाते हैं।
यह एक वयस्क नर है अपने जवान परिवार के साथ।
उसके बच्चे अब इतने बड़े हो गए हैं कि वे इस तट के किनारे
खुले समुद्र में मौजूद द्वीपों तक की यात्रा पर उसके पीछे-पीछे जा सकें।
पार किया जाने वाला रास्ता छोटा ही है, पर फिर भी यह खतरनाक हो सकता है।
एक मोसासॉर।
एक विशालकाय समुद्री छिपकली जो टिरेनासॉरस के आकार से दुगनी है
और जिसका वज़न 15 टन से ज़्यादा है।
यह ग्रह का सबसे बड़ा शिकारी है।
आमतौर पर मोसासॉर कछुओं को खाते हैं।
पर यह बच्चा एक बढ़िया नाश्ता हो सकता है।
एक वयस्क टी. रेक्स, यहाँ तक कि पानी में भी,
ख़ुद को बहुत प्रभावी ढंग से बचा सकता है।
पर बच्चों को पास में रहना होगा।
टिरेनासॉरस रेक्स अक्सर कुल पैदा हुई लगभग 15 संतानों में से
कम से कम दो तिहाई को पहले साल में ही खो देते हैं।
अब केवल चार बचे हैं।
द्वीप पर सुरक्षा और भोजन दोनों मिलते हैं।
विशालकाय दो टन के कछुए यहॉं घोंसला बनाने आए हैं।
पर यह इसके आकर्षण में यहॉं आया है।
यह मर गया है और टिरेनासॉरस को उसके सड़ते हुए शरीर की गंध आ गई है।
अगर वह बस उसके पेट के नीचे पहुँच सके,
तो उसे 907 किलोग्राम का आसान गोश्त मिल जाएगा।
प्रकृति में टी. रेक्स के पास सबसे मजबूत जबड़े हैं।
और यह करीब पॉंच टन की ताकत के साथ काट सकता है।
जवान बच्चे भी माँस चखना चाहते हैं पर वह उन्हें खाने नहीं दे रहा है।
अब समय आ गया है कि वह अपने लिए स्वयं शिकार करना सीखें।
हालाँकि, समुद्र तट बहुत आशाजनक नहीं लगता है।
पर शाम होते-होते हालात बदलने लगते हैं।
अंडों से बाहर निकल रहे कछुओं के बच्चे रेत से बाहर आकर समुद्र की ओर भाग रहे हैं।
जवान टी. रेक्स को एक आदर्श प्रशिक्षण मैदान में लाया गया है।
एक नौसिखिया अंडों से बाहर निकल रहे कछुओं से आसानी से निपट सकता है।
एक शिकारी का जिज्ञासु होना शिकार करने में मदद पहुँचाता है।
सीखने के लिए काफी कुछ है।
और माता-पिता और बच्चों दोनों को संतुष्ट करने के लिए यहॉं पर्याप्त भोजन है।
और अगर सब कुछ विफल हो जाए,
तो आप हमेशा दूसरों का खाना चुरा सकते हैं।
दुनियाभर में,
ये उथले तटीय समुद्र 250 लाख वर्ग मील के इलाके में फैले हुए हैं।
ये सबसे बड़े महाद्वीप से भी कहीं बड़े हैं।
इस कारण और साथ में पोषक तत्वों से भरपूर पानी के कारण
ये बहुत महत्वपूर्ण निवास स्थान बन जाते हैं।
जहॉं कहीं भी ज़मीन समुद्र से मिलती है,
पोषक तत्व समुद्र की गहराई से उठकर, जीवन की प्रचुरता को बढ़ावा देते हैं।
यहाँ उत्तरी एटलांटिक विशेष रूप से समृद्ध है,
जहाँ मछलियों के विशाल झुंड तट के करीब आ जाते हैं।
एक प्रकार का जानवर ऐसी जगहों पर पनपता है और विशाल कॉलोनियों का निर्माण करता है।
उड़ने वाले सरीसृप। टेरासॉर्स।
यहाँ, उत्तरी अफ़्रीका के समुद्र तटों पर इनकी सात अलग-अलग प्रजातियाँ रहती हैं।
वे यहॉं भोजन करने, आराम करने और अपने बच्चों को पालने के लिए आते हैं।
टेथीड्रेको ज़मीन पर समय बिताने के लिए अच्छी तरह से अनुकूलित होते हैं
और न केवल यहॉं अपना घोंसला बनाते हैं बल्कि अपने बच्चों की सुरक्षा के लिए डटे रहते हैं।
और उनके बच्चों को निश्चित रूप से सुरक्षा की ज़रूरत होती है।
फ़ोस्फ़ैटोड्रेको की खंजरनुमा चोंच।
नौ फ़ुट लंबा शिकारी जो इन कॉलोनियों की टोह लेता रहता है,
ताकि मौका मिलने पर किसी असुरक्षित बच्चे को छीन सके।
पर कुछ प्रकार के टेरासॉर्स ज़मीन पर जीवन बिताने के लिए कम अनुकूलित होते हैं।
उनकी घोंसला बनाने की रणनीति थोड़ी अलग होती है।
वे अपना घोंसला वहॉं बनाते हैं जहॉं शिकारियों का ध्यान कम जाए।
इस तरह की अलग-थलग चट्टानें आदर्श जगहें हैं।
टेरोसॉर के अंडे चमड़ेनुमा होते हैं और आसानी से सूख सकते हैं,
इसलिए उन्हें ढँकने की ज़रूरत होती है।
समुद्री घास के इस ढेर के नीचे कुछ हलचल हो रही है।
एक छोटा एलसियोनी बच्चा, बस कुछ इंच ऊँचा
और छप्पन ग्राम से कम वज़न का।
इनकी माँ ने करीब दो महीने पहले यहॉं अंडे दिए थे।
एक दूसरे को पुकारने से सभी बच्चे अंडों से एक साथ बाहर आ पाते हैं।
संख्या में ही सुरक्षा है।
उनकी पहली कोशिश होती है चढ़ाई करना।
सैकड़ों घोंसलों से निकलकर बच्चे चट्टान की चोटी पर इकट्ठा होते हैं
अपनी पहली उड़ान की तैयारी करने के लिए।
पर उनके पंख अभी तैयार नहीं हैं।
लंबी उंगली की हड्डियॉं जो उनके पंखों की झिल्ली को सहारा देती हैं,
पहले उन्हें सीधा होकर आपस में जुड़ना होगा, और ऐसा होने में अभी कुछ घंटे लगेंगे।
पर वे यहॉं देर तक नहीं रुक सकते।
उनकी हड्डियाँ बहुत हल्की होती हैं, जिनमें 90% तक हवा भरी होती है,
जिससे उन्हें उड़ान भरने के लिए ज़्यादा ज़ोर नहीं लगाना पड़ता।
फिर भी, परीक्षण उड़ानें आवश्यक हैं।
उड़ान भरने का समय आने पर उन्हें इसे ठीक से करने का
केवल एक मौका मिलेगा।
चट्टान के किनारे हवा को ऊपर उठाते हैं, और इससे मदद मिल सकती है।
तो, वहॉं इकट्ठे होकर मौजूद हवाओं का सामना करते हुए ज़मीन की ओर देखने से
फ़ायदा मिलता है।
पर लगता है कोई भी डुबकी लगाने के लिए पूरी तरह से तैयार नहीं है।
जब तक कि आखिर में, एक नौजवान उन्हें ऐसा करने की प्रेरणा नहीं दे देता।
वे समुद्र तट और उसकी कॉलोनी की ओर नहीं जा रहे हैं।
उन्हें उस धुंध वाले जंगल में जाना है जो दूसरे छोर पर है।
बारबरोडैक्टिलस।
शक्तिशाली, शिकारी टेरासॉर्स जो आमतौर पर मछलियों का शिकार करते हैं।
पर बच्चों जैसे आसान शिकार को छोड़ा नहीं जा सकता है।
बचने का एक तरीका यह है कि अपने पंखों को मोड़कर नीचे गोता लगाया जाए।
पर ऊँचाई खोने से उनके लिए जंगल तक पहुँचना मुश्किल हो जाएगा।
कॉलोनी में मजबूरी में उतरना पड़ा।
यह कोई ऐसी जगह नहीं है जहॉं ये बच्चे अकेले रह सकें।
बच्चों की पहली लहर में बचा एक भाग्यशाली बच्चा…
अभी भी सही दिशा में बढ़ रहा है।
अभयारण्य।
चोटी से उड़ान भरने वाले बच्चों में कुछ ही यहॉं तक पहुँच पाते हैं।
लेकिन उनके लिए,
यह जंगल तमाम आवश्यक आश्रय और भोजन प्रदान करता है जिसकी युवा टेरासॉर को ज़रूरत होती है।
अगले पाँच साल तक, यही उनका घर रहेगा।
उसके बाद, वे इतने बड़े हो जाएँगे कि वयस्कों के साथ
खुले समुद्र में मछली पकड़ सकें।
कुछ समुद्री जानवर जो अपनी सारी ज़िन्दगी समुद्र में मछली पकड़ने में बिता देते हैं
उन्हें कभी-कभी किसी खास मकसद से तट पर आना पड़ता है।
ज़ीलैंडिया नाम के डूबे हुए महाद्वीप के पानी में,
एक लंबी यात्रा की समाप्ति हो रही है।
ये टुरैंगीसॉर हैं,
एक प्रकार का विशाल समुद्री सरीसृप जो लगभग 30 फीट लंबा है।
यह मादा अपने बच्चे के साथ है जो करीब छह महीने का है।
हर दो-एक साल में उसके पास ज़्यादा से ज़्यादा केवल एक ही बच्चा होगा।
यह एक बहुत बड़ा निवेश है,
और इस कारण माँ और बच्चे के बीच का बंधन बहुत महत्वपूर्ण हो जाता है।
वह अपने जवान बच्चे को कई मील दूर इस खाड़ी में लेकर आई है।
और वे अकेले नहीं हैं।
टुरैंगीसॉर दक्षिण प्रशांत क्षेत्र से यहॉं आते हैं।
नर भी यहॉं महिलाओं को आकर्षित करने के लिए इकट्ठा होते हैं।
पर इस समय, संभोग करना मादाओं की पहली प्राथमिकता नहीं है।
इस खाड़ी में कुछ ऐसा है जो कुछ ही जगह पर मिल सकता है।
कंकड़ जो विशेष रूप से चिकने, सख़्त और गोल होते हैं।
वे नदी के पानी के बहाव कारण घिस गए हैं, पर उन्हें ढूंढना मुश्किल है।
हालाँकि, यहाँ, इस झरने के तल में मौजूद कुंड में
कई कंकड़ मौजूद हैं।
और टुरैंगीसॉर उन्हें अपनी पसंद के हिसाब से चुन सकते हैं।
फिर वे एक शानदार चीज़ करते हैं।
वे उन्हें निगल जाते हैं।
उन्हें खाने को तोड़ने और पीसने दोनों कामों के लिए पत्थरों की ज़रूरत होती है।
पेट के पत्थर जो उनके अनचबे भोजन को पीसने के लिए
उनके पेट में बने रहते हैं।
किसी बच्चे के लिए,
पहली बार कंकड़ निगलना सीखना आसान नहीं होता है।
इसके लिए थोड़ा अभ्यास ज़रूरी है।
पर यह उसकी माँ के लिए नरों के बीच एक सही साथी ढूँढने का मौका भी है।
बच्चे को, आख़िरकार, सफलता मिल ही गई।
अब, वह जितना हो सके उतने निगलेगा।
और, जैसे-जैसे वह बड़ा होगा, वह और कंकड़ों के लिए यहॉं आएगा।
परिवार के लिए तट छोड़ने और वापस समुद्र में जाकर
भोजन करने का समय आ गया है।
और जवान टुरैंगीसॉर के लिए,
यह बड़े होने की राह में एक महत्वपूर्ण पड़ाव है।
दक्षिणी यूरोप में,
जहॉं एटलांटिक सागर विशाल टेथिस सागर से जाकर मिलता है,
तटीय जीवन शायद अपनी चरम विविधता तक पहुँच चुका है।
समुद्र के स्तर के बढ़ने का मतलब है कि कई अनगिनत जलमग्न द्वीप हैं
जो स्पंज, सीप और कोरल से ढँके हुए हैं।
कोरल इन उथले इलाकों की धूप का लाभ उठाकर
शैवाल के साथ दोस्ती करते हैं जो उनके ऊतकों के भीतर उग जाती है।
वे समुद्र की धाराओं में तैरने वाले भोजन के महीन कणों को इकट्ठा करते हैं।
इस प्रकार के असंख्य समुद्री जीव ठोस चट्टानों को ढँक लेते हैं।
पर यहॉं एक चट्टान आश्चर्यजनक रूप से नंगी दिखाई देती है।
इसके आगे एक तेज़ ढलान और फिर एक गहरा समुद्र है,
जो समुद्री शिकारियों का घर है…
और असावधान रीफ़ मछली के लिए एक ख़तरा है।
पर इस पिक्नोडॉन्ट मछली के लिए डरने की कोई बात नहीं है।
यह हॉफ़मैन मोसासॉर है, समुद्र का सबसे ख़तरनाक शिकारी।
पर वह यहॉं खाने के लिए नहीं, सफ़ाई करने के लिए आया है।
मोसासॉर विशाल छिपकलियॉं हैं और उनके पास दोनों चीज़ें होती हैं, छिपकली जैसी काँटेदार जीभ
और संभोग के मौसम के दौरान, छिपकली जैसी रंगीन त्वचा।
अब पुरानी त्वचा को हटाने का समय आ गया है।
और जब आप बहुत सुंदर दिखना चाहते हों,
तो पूरे शरीर को रगड़कर निखारने से बेहतर कुछ नहीं है।
मछली और झींगा उसके शरीर से उतरे छिलके उठा लेते हैं।
सतह पर आराम करने से यह समुद्र में जाने वाली, हवा में साँस लेने वाली छिपकली
अपने फेफड़ों में हवा भर पाती है,
और आराम कर पाती है।
एक प्रतिद्वंद्वी।
इलाके के लिए चुनौती देने वाला एक जवान नर।
बूढ़ा नर 15 टन से अधिक वज़नी है।
पर उसका प्रतिद्वंद्वी अधिक फुर्तीला है।
जब वे बराबर की टक्कर के होते हैं, तो ये लड़ाइयाँ घातक हो सकती हैं।
ऐसे मोसासॉर मिले हैं जिनकी खोपड़ियों में प्रतिद्वंद्वियों के
टूटे हुए दाँत पाए गए हैं।
बूढ़ा नर तुरंत साँस लेता है।
अब उसका पलड़ा भारी है।
अपने प्रतिद्वंद्वी को नीचे खींचकर, वह उसे डुबो सकता है।
बूढ़ा नर जीत गया है।
कम से कम, अभी के लिए, यह चट्टान अभी भी उसका इलाका है।
उत्तरी अमेरिका के तट पर अर्धचंद्राकार चंद्रमा।
शांत, अंधेरी रातें एक दुर्लभ और सुंदर परिघटना को पैदा करती हैं।
आज रात गहराई में भी उजाला है।
चमकते एमोनाइट समुद्र की गहराइयों से ऊपर उठते हैं।
एमोनाइट मोलस्क हैं, जो ऑक्टोपस और स्क्विड से संबंधित हैं।
ये स्कैफ़ाइटिड्स किसी इंसान के हाथ से ज़्यादा बड़े नहीं होते हैं।
हफ्तों से, वे तटीय गहराइयों में इकट्ठे हो रहे हैं।
गहराई में, ये रोशनी भोजन के रूप में प्लैंकटन को आकर्षित कर सकती हैं।
पर आज रात, उनका एक अलग उद्देश्य है।
वे संभोग करने के लिए सतह पर आ गए हैं।
और जल्द ही हर झुंड में हज़ारों होंगे।
पड़ोसी पड़ोसी को प्रेरणा देता है, जिससे जैविक प्रकाश की तरंगें पैदा होती हैं।
उनका तंत्रिका तंत्र जटिल होता है,
जो प्रकाश पैदा करने वाली कोशिकाओं को, जिन्हें फ़ोटोसाइट्स कहते हैं, नियंत्रित करता है।
नर बड़ी मादाओं के पास आने के लिए धक्का-मुक्की करते हैं।
उनके प्रदर्शन को देखकर वह तय करती है कि कौन सबसे योग्य नर है और कौन सबसे अच्छा साथी है।
जैसे ही वे जोड़ा बनाकर जुड़ते हैं, वे अपना प्रकाश एक साथ छोड़ने लगते हैं।
अगर वह उसकी सटीक लय के साथ नहीं चल पाया, तो उसे अस्वीकार कर दिया जाएगा।
पर उनमें पूर्ण सामंजस्य है।
यह जोड़ी अब अंडे देगी और अगली पीढ़ी को पैदा करेगी।
निषेचन के बाद,
मादाएँ अपने अंडे छोड़ने के लिए उथले पानी में प्रवेश करती हैं।
अधिकांश सिफ़ेलोपोड्स की तरह,
प्रजनन उनके संक्षिप्त जीवन का अंतिम कार्य होता है।
सुबह तक, ये बत्तियाँ टिमटिमा कर मर जाएँगी।
यह जादुई रात उनकी आखिरी रात होगी।
दुनिया भर में, तट अनगिनत जानवरों को
सहवास करने, अपने बच्चों को पालने और खिलाने के लिए एक आदर्श स्थान प्रदान करते हैं।
वापस ज़ीलैंडिया के उथले पानी में,
टुरैंगीसॉर के कई बड़े समूह एक साथ आ गए हैं।
वे चारों पंखों की मदद से खुद को आगे बढ़ाते हैं और बहुत आसानी से यहॉं तक की यात्रा करते हैं
उन मछलियों को ढूंढने के लिए जो यहॉं गर्मियों में इकट्ठा होती हैं।
कभी-कभी, वे साँस लेने के लिए पानी की सतह के ऊपर आकर
अपनी यात्रा को जारी रखने के लिए वापस नीचे चले जाते हैं।
पर एक मादा कुछ असामान्य तरीके से तैर रही है।
वह और उसका दो साल का बच्चा बाकी के समूह से पिछड़ रहा है।
उसे आगे बढ़ने के लिए बहुत ज़ोर लगाना पड़ रहा है।
और कोई इस पर ध्यान दे रहा है।
एक ख़तरनाक शिकारी, काईकाईफ़िलू।
ज़ाहिर तौर पर परेशान मादा एक आकर्षक शिकार है।
गहरे पानी में गोता लगाने से शायद ख़तरा कम हो सकता है।
मोसासॉर का ध्यान भटकाने की कोशिश करना बच्चे के लिए एक ख़तरनाक खेल साबित हो सकता है।
पर इससे उसे समय मिल जाएगा।
माँ और बच्चा पूरी तरह से अकेले नहीं हैं।
ये जीव आपस में जुड़े हुए हो सकते हैं,
और काईकाईफ़िलू को दूर भगाना इन सभी के हित में है।
मादा की परेशानी का कारण यह है।
वह गर्भवती है।
और अब, डेढ़ साल की गर्भावस्था के बाद,
एक बच्चा हुआ है।
दस फ़ीट से ज़्यादा लंबा, और अपनी मां की लंबाई का लगभग आधा।
अब तक के तमाम बच्चों में सबसे बड़ा।
इसे अपनी पहली सॉंस लेने के लिए सतह पर आना होगा।
यह जवान टुरैंगीसॉर 80 साल तक जीवित रह सकता है।
अब, अपने परिवार की मदद से,
वह एक शिकारी के रूप में अपनी जगह ले सकती है…
पृथ्वी के सबसे समृद्ध आवासों में से एक में,
यानी कि हमारे प्रीहिस्टोरिक प्लैनेट के तटों के आसपास के समुद्र में।
प्रीहिस्टोरिक प्लैनेट में आगे,
विशालकाय डायनासॉर गर्मी से उबलते हुए रेगिस्तान में मादा को जीतने के लिए कुश्ती करते हैं।
और दुनिया भर में,
ज़बरदस्त विशेषज्ञों को पृथ्वी की सबसे दुर्गम जगहों में जीवित रहने के लिए
हर संभव तरकीब का इस्तेमाल करना होगा।
कहानियों के पीछे के विज्ञान को खोजने के लिए,
प्रीहिस्टोरिक प्लैनेट के पेज पर जाएँ।
उप-शीर्षक अनुवादक: मुनीश मैन्दोला